Správa zo zahraničnej pracovnej cesty
1.  Účastník ZPC:
Ing. Ľubica Pitlová, hlavný štátny radca, 
Odbor štátnej a európskej politiky vo vede a technike, Sekcia vedy a techniky, Ministerstvo školstva, vedy, výskumu a športu Slovenskej republiky
Znalosť jazykov: anglický/veľmi pokročilý, nemecký/veľmi pokročilý 
2.  Zahraničná pracovná cesta:
štát/mesto: Taliansko/Rím   
Dátum: 18. – 20.1. 2012
Účel cesty: účasť na 11. zasadnutí Správnej rady Spoločnej tvorby výskumných programov  v oblasti výskumu neurodegeneračných ochorení (Joint Programming in Neurodegeneratvive Diseases  -  ďalej len „JPND“) 
  Rámcový program pobytu:
18.1.2012 cesta Bratislava - Schwechat, let Viedeň – Rím
19.1.2012 účasť na zasadnutí Správnej rady JPND  
20.1.2012 účasť na zasadnutí Správnej rady JPND  let Rím –Viedeň, cesta Schwechat - Bratislava
Úvod do problematiky 
Spoločná programová iniciatíva v oblasti výskumu neurodegeneračných ochorení (s dôrazom na Alzheimerovu chorobu) je pilotnou iniciatívou novej formy spolupráce členských štátov EÚ pod názvom Joint Programming in Research – Spoločná tvorba výskumných programov. Táto  si kladie za cieľ zosúladiť výskumné programy v určitých oblastiach, ktoré boli Radou EÚ definované za prioritné,  a využívať tak efektívnejšie verejné zdroje na riešenie naliehavých celospoločenských problémov.
Pilotná iniciatíva vychádza zo záverov Rady EÚ pre konkurencieschopnosť z decembra 2008 a z decembra 2009. Slovenská republika sa do tejto iniciatívy zapojila rozhodnutím ministra školstva SR z 20. apríla 2009, pričom na podporu účasti boli vytvorené rozpočtové zdroje vo výške 1 mil eur, ktoré však doteraz  neboli čerpané. Programovú iniciatívu (partnerstvo) tvorí momentálne 23 európskych krajín, ktoré za účelom jej riadenia vytvorili  Správnu radu (Management Board) zo  zástupcov  všetkých zúčastnených krajín. Poradným orgánom je  Poradný výbor vedcov (Scientific Advisory Board), pozostávajúci z 15 celosvetovo uznávaných vedcov Do Správnej rady  bol za SR  nominovaný riaditeľ Neuroimunologického ústavu SAV prof. MVDr. Michal Novák DrSc. a zástupca MŠ VVa Š SR Ing. Ľubica Pitlová. Zúčastnené krajiny úspešne podali spoločný návrh projektu 7. rámcového programu Európskeho spoločenstva v oblasti výskumu, vývoja a demonštračných činností (ďalej len 7RP)  pod názvom JUMPAHEAD, určeného na podporu  administrácie a implementácie  tejto iniciatívy. Účastníkom projektu je tiež Neuroimunologický ústav SAV. V máji 2011 bola vypísaná prvá výzva na podávanie projektov pod názvom „Neurodegeneračné ochorenia – výzva na predkladanie európskych výskumných projektov optimalizácie biomarkerov a harmonizácie ich používania medzi klinickými centrami“. Na podporu účasti slovenských výskumníkov v tejto výzve schválil minister ŠVVaŠ SR finančnú čiastku vo výške 500 000,- eur ročne (v rámci spomínaných rozpočtových zdrojov) po dobu 3 rokov. Z týchto peňazí bude financovaná účasť slovenských vedcov v 2 medzinárodných projektoch (DEMTEST a BIOMARKPAD).     

4.  Stručný priebeh zasadnutia:
Návrh a implementácia Strategického výskumného programu JPND 
Strategický výskumný program je dôležitý dokument, ktorý by mal ovplyvniť  smer európskeho výskumu v oblasti neurodegeneračných ochorení (hlavne Alzheimerovej choroby) na desiatky rokov. Návrh tohto programu vypracoval Poradný výbor vedcov, na základe niekoľkých workshopov, na ktorých sa  zúčastnili špičkoví odborníci v oblasti  základného výskumu, klinickej praxe a zdravotnej starostlivosti. 
Stručný obsah  Návrhu Strategického výskumného programu: 

a/ Kľúčové body v oblasti výskumu: 
•	Príčina a pôvod neurodegeneračných ochorení
•	Mechaniznus ochorenia a jeho modelovanie
•	Diagnostika a následné opatrenia
•	Výskum liečív
•	Zdravotná a sociálna starostlivosť

b/ Kľúčové body v oblasti politiky, organizácie a infraštruktúry: 
•	Opatrenia v oblasti zdravotnej a sociálnej politiky
•	Vzdelávanie 
•	Financovanie
•	Infraštruktúra základného a klinického výskumu
•	Registrácia údajov
•	Starostlivosť o pacientov 
Návrh strategického výskumného programu bol prijatý celkovo pozitívne, avšak 2 krajiny (Nemecko a Slovensko) vzniesli na 10. zasadnutí Správnej rady  výhrady voči tomu, že ako príklad progresívnych metód, ktoré sa majú používať pri výskume Alzheimerovej choroby bol uvedený výskum na embryonálnych kmeňových bunkách. Takýto výskum je v týchto krajinách zakázaný.  Bolo dohodnuté, že pod čiarou bude uvedená poznámka, podľa ktorej sa takýto výskum môže vykonávať len v súlade s platnou legislatívou zúčastnených krajín. Nemecká delegácia oznámila, že má stále problémy s textom poznámky a v najbližších dňoch oznámi návrh na zmenu  jej textu. Zmena má súvisieť s odvolávkou na  finančnú stratégiu Horizont 2020.   
Strategická výskumná agenda má byť  oficiálne prezentovaná 7. februára 2012 v Bruseli za účasti európskej komisárky pre vedu, výskum a inovácie Maire Georghean-Quinnovej.   
Účasť tretích krajín v JPND 
Bola diskutovaná otázka budúcej účasti tretích krajín (ktoré nie sú členmi EÚ ani asociované k rámcovému programu) v JPND. Do úvahy prichádzajú 2 formy: 1/ plné členstvo pri dodržaní určitých kritérií, 2/ možná účasť tretích krajín v aktivitách JPND, avšak členmi by boli len členské štáty EÚ a asociované krajiny. Väčšina členov MB sa priklonila k prvej forma, avšak bude potrebné presne definovať kritériá pre účasť. 
Príprava účasti formou aktivity podľa článku 185 Lisabonskej zmluvy
Koordinátor v súlade s programom Horizont 2020 navrhuje implementovať výskumnú stratégiu SRA čiastočne alebo úplne formou spolupráce s európskymi inštitúciami podľa článku 185 Lisabonskej zmluvy (ako doterajšie aktivity EEDTCP, AAL, BONUS, Eurostars, EMRP), čo by znamenalo dofinancovanie aktivít Európskou komisiou až do výšky 50 %. Jedným z dôležitých prvkov takejto spolupráce sú aj finančné záväzky zúčastnených krajín a to na obdobie 6 rokov. SK oznámilo, že, vzhľadom na strednodobý finančný výhľad má momentálne problém s finančným záväzkom na viac ako 3 roky.        
5.  Odporúčané závery:  
Je potrebné  zabezpečiť informovanosť  slovenských odborníkov na výskum neurodegeneračných ochorení o  Strategickom výskumnom programe JPND. Treba rozbehnúť realizáciu projektov JPND s účasťou tímov zo SR a zabezpečiť ich financovanie v súlade s platnou legislatívou. Odporúčame taktiež spolupracovať s koordinátorom JPND na príprave aktivít spojených s výskumom neurodegeneračných ochorení podľa článku 185 Lisabonskej zmluvy. 
6.   Prehľad prinesenej dokumentácie a miesto jej uloženia
     Príspevky, ktoré odzneli na zasadnutí sú dostupné v Sekcii vedy a techniky MŠVVŠ SR. 
7.   Osobitne vyhodnotený očakávaný prínos ZPC
Na zasadnutí Správnej rady Spoločnej programovej iniciatívy v oblasti výskumu neurodegeneračných ochorení (s dôrazom na Alzheimerovu chorobu)  bol  sformulovaný Strategický výskumný program v oblasti neurodegeneračných opatrení, ktorý ovplyvní európsky výskum v danej oblasti na desiatky rokov. Zároveň prebehli rokovania o transformácii spolupráce podľa čl. 185 Lisabonskej zmluvy, čo by v budúcnosti zabezpečilo dofinancovávanie výskumných projektov v oblasti neurodegeneračných ochorení Európskou komisiou.  
8.    Spôsob zverejnenia výsledkov ZPC, prenos získaných informácií
Správa bola predložená riaditeľke OŠEPVaT,  generálnej riaditeľke Sekcie vedy a techniky a zodpovedným pracovníkom Sekcie medzinárodnej spolupráce MŠVVŠ SR. Bude zverejnená na internetovej stránke MŠVVŠ SR. 
Súhlasím so zverejnením správy na internete

Správu vypracoval: Ing. Ľubica Pitlová OŠEPVaT

Dátum: 27. 1. 2012

Správu schválil: RNDr. Marta Cimbáková
                                      generálna riaditeľka SVaT